Document ID: 31995L0056

Komisjoni direktiiv 95/56/EÜ,
8. november 1995,
millega kohandatakse mootorsõidukite omavolilist kasutamist takistavaid seadmeid käsitlevat nõukogu direktiivi 74/61/EMÜ tehnika arenguga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eelkõige selle artiklit 100a,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnituse kohta, [1] viimati muudetud komisjoni direktiiviga 93/81/EMÜ, [2] eriti selle artikli 13 lõiget 2,
võttes arvesse nõukogu 17. detsembri 1973. aasta direktiivi 74/61/EMÜ mootorsõidukite omavolilist kasutamist takistavaid seadmeid käsitlevate liikmesriikide õigusaktide ühtlustamise kohta, [3] eelkõige selle artiklit 5,
ning arvestades, et:
direktiiv 74/61/EMÜ on üks mitmest üksikdirektiivist EMÜ tüübikinnitusmenetluse kohta, mis kehtestati nõukogu direktiiviga 70/156/EMÜ; sellest tulenevalt kohaldatakse käesoleva direktiivi suhtes direktiivi 70/156/EMÜ sätteid, mis kehtivad sõidukisüsteemide, komponentide ja eraldi seadmestike puhul;
eelkõige direktiivi 70/156/EMÜ artikli 3 lõikes 4 ja artikli 4 lõikes 3 on ette nähtud, et igale üksikdirektiivile oleks lisatud teatis, mis sisaldab selle direktiivi I lisa asjakohaseid punkte, ja samuti VI lisal põhinev tüübikinnitustunnistus tüübikinnituse elektrooniliseks salvestamiseks;
kogemusi ja tehnilist taset ning eelkõige ÜRO Euroopa Majanduskomisjoni vastavat määrust silmas pidades on praegu vaja kohandada eespool nimetatud seadmetele esitatavaid nõudeid alarmsüsteemide ja kasutustõkistega seotud nõuete lisamise teel;
häireseadme helisignaali saab tekitada helisignaalseadmete abil, nagu on ette nähtud nõukogu direktiiviga 70/388/EMÜ; [4]
muud meetmed, näiteks seoses uste ja pakiruumi lukustamisega, võetakse hiljem, et veelgi tugevdada sõiduki omavolilist kasutamist takistavaid meetmeid; peale selle tuleb käesoleva direktiivi sätted pärast lühikest ajavahemikku uuesti üle vaadata, et neid veelgi tugevdada ning kohaldada muu hulgas muude sõidukite suhtes; komisjon koostab hiljemalt 1996. aasta detsembriks kõnealuste küsimuste kohta ettekande, millega vajaduse korral kaasnevad uued ettepanekud;
käesoleva direktiivi sätted on kooskõlas direktiiviga 70/156/EMÜ asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Direktiivi 74/61/EMÜ muudetakse järgmiselt:
- artiklis 1 asendatakse sõnad "kerega või kereta" sõnadega "täielik või mittetäielik" ja "rööbastel liikuvad sõidukid, põllutöötraktorid ja -masinad ning muud eritöösõidukid" sõnadega "rööbastel liikuvad sõidukid, põllumajandus- ja metsatraktorid ning kõik liikurmasinad",
- artiklites 2 ja 3 asendatakse sõnad "I lisa" sõnadega "asjakohased lisad",
- artiklis 4 asendatakse sõnad "I lisa punktis 2.2" sõnadega "asjakohastes lisades",
- artiklis 5 asendatakse sõnad "I ja II lisa" sõnaga "lisad".
2. Lisade ette lisatakse lisade loetelu ning direktiivi 74/61/EMÜ lisad asendatakse käesoleva direktiivi lisadega.
Artikkel 2
1. Alates 1. maist 1996 ei tohi liikmesriigid:
- keelduda EMÜ või siseriikliku tüübikinnituse andmisest mootorsõiduki, kasutustõkise või alarmsüsteemi tüübile ega
- keelata sõidukite registreerimist, müüki või kasutuselevõtmist ega kasutustõkiste ja alarmsüsteemide müüki või kasutuselevõtmist
mootorsõidukite omavolilist kasutamist takistavate seadmetega seotud põhjustel, kui kõnealused seadmed vastavad direktiivi 74/61/EMÜ (muudetud käesoleva direktiiviga) nõuetele.
2. Alates 1. jaanuarist 1997 liikmesriigid:
- ei anna enam EMÜ tüübikinnitust ning
- võivad keelduda siseriikliku tüübikinnituse andmisest
sõidukitüübile põhjustel, mis on seotud sõiduki omavolilist kasutamist takistavate seadmete või kasutustõkise või alarmsüsteemi tüübiga, kui direktiiviga 74/61/EMÜ (muudetud käesoleva direktiiviga) ettenähtud nõuded on täitmata.
3. Alates 1. oktoobrist 1998 liikmesriigid:
- käsitlevad uute sõidukitega kaasasolevaid, vastavalt direktiivi 70/156/EMÜ sätetele koostatud vastavussertifikaate kehtetuna selle direktiivi artikli 7 lõike 1 kohaldamisel ning
- võivad keelduda selliste uute sõidukite registreerimisest, müügist või kasutuselevõtmisest, millega ei ole kaasas direktiivi 70/156/EMÜ kohast vastavussertifikaati,
- võivad keelduda uute kasutustõkiste ning alarmsüsteemide müügist ja kasutuselevõtmisest
sõiduki omavolilist kasutamist takistavate seadmetega seotud põhjustel, kui direktiivi 74/61/EMÜ (muudetud käesoleva direktiiviga) nõuded on täitmata.
4. Alates 1. oktoobrist 1998 kohaldatakse käesoleva direktiivi kasutustõkiste ja alarmsüsteemide kui komponentide või eraldi seadmestikega seotud nõudeid direktiivi 70/156/EMÜ artikli 7 lõike 2 kohaldamisel.
Artikkel 3
1. Liikmesriigid jõustavad käesoleva direktiivi järgimiseks vajalikud õigus- ja haldusnormid 1. maiks 1996. Liikmesriigid teatavad sellest viivitamata komisjonile.
2. Kui liikmesriigid need normid vastu võtavad, lisavad nad nendesse normidesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
3. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 8. november 1995

Labels: 7
8